
ԵՎՐԱՍԻԱԿԱՆ ՏՆՏԵՍԱԿԱՆ ՀԱՆՁՆԱԺՈՂՈՎ
ԿՈԼԵԳԻԱ

ՈՐՈՇՈՒՄ
	21 հուլիսի 2026 թվականի
	թիվ 95
	քաղ․ Մոսկվա



Մաքսային միության հանձնաժողովի և Եվրասիական տնտեսական հանձնաժողովի կոլեգիայի որոշ որոշումներում փոփոխություններ կատարելու մասին

Եվրասիական տնտեսական միության մաքսային օրենսգրքի 258-րդ հոդվածի 6-րդ կետին և 264-րդ հոդվածի 10-րդ կետին համապատասխան՝ Եվրասիական տնտեսական հանձնաժողովի կոլեգիան որոշեց.
1.	Մաքսային միության հանձնաժողովի և Եվրասիական տնտեսական հանձնաժողովի կոլեգիայի որոշումներում կատարել փոփոխություններ՝ հավելվածի համաձայն: 
2.	Սույն որոշումն ուժի մեջ է մտնում դրա պաշտոնական հրապարակման օրվանից 30 օրացուցային օրը լրանալուց հետո։

	Եվրասիական տնտեսական հանձնաժողովի կոլեգիայի նախագահի ժ/պ`
	Բ. Սուլթանով

ՀԱՎԵԼՎԱԾ
Եվրասիական տնտեսական հանձնաժողովի կոլեգիայի 
2026 թվականի հուլիսի 21-ի 
թիվ 95 որոշման 

ՓՈՓՈԽՈՒԹՅՈՒՆՆԵՐ
Մաքսային միության հանձնաժողովի և Եվրասիական տնտեսական հանձնաժողովի կոլեգիայի որոշումներում կատարվող

1.	Մաքսային միության հանձնաժողովի 2010 թվականի հունիսի 18-ի թիվ 311 որոշմամբ հաստատված՝ Եվրասիական տնտեսական միության մաքսային սահմանով տեղափոխվող անձնական օգտագործման ապրանքների կամ Միության մաքսային տարածք ժամանակավորապես ներմուծված անձնական օգտագործման ապրանքների նկատմամբ մաքսային գործառնությունների իրականացման, այդ ապրանքների բացթողման և դրանք որպես մաքսային հսկողության տակ չգտնվող ապրանքներ ճանաչելու փաստի արտացոլման կարգում՝
ա)	15-րդ կետը լրացնել հետևյալ բովանդակությամբ մասով․
«Սույն կետի առաջին մասում նշված տրանսպորտային միջոցների բացթողման նպատակով էլեկտրոնային փաստաթղթի ձևով հայտարարագիր ներկայացնելու դեպքում այդպիսի հայտարարագրի կառուցվածքի համապատասխան վավերապայմանում նշվում է ամսաթիվը՝ օօ.աա.տտտտ (օր, ամիս, օրացուցային տարի) ձևաչափով, որը լրանալուց առաջ հայտարարատուն պարտավոր է դիմել մաքսային մարմին ժամանակավոր ներմուծման ժամկետը երկարաձգելու համար, արտահանել տրանսպորտային միջոցները մաքսային տարածքից կամ կատարել Միության իրավունքի մաս կազմող միջազգային պայմանագրերով և ակտերով նախատեսված այլ գործողություններ։»․
բ)	17-րդ կետում՝
առաջին մասում՝ 
«կամայականորեն կազմված» բառերը փոխարինել «թղթային կրիչով փաստաթղթի ձևով կամ էլեկտրոնային փաստաթղթի ձևով» բառերով․
«և մաքսային մարմնի պաշտոնատար անձին ներկայացնել մաքսային մարմնի կողմից անձնական օգտագործման այդ կատեգորիայի ապրանքների ժամանակավոր ներմուծման ժամանակ ձևակերպված հայտարարագիրը (տրանսպորտային միջոցների համար) կամ այլ փաստաթուղթ (ավտոտրանսպորտային և մոտոտրանսպորտային միջոցների համար)» բառերը հանել․
առաջին մասից հետո լրացնել հետևյալ բովանդակությամբ մաս․
«Թղթային կրիչով փաստաթղթի ձևով հայտարարագիր ներկայացնելու դեպքում հայտարարատուն պարտավոր է մաքսային մարմնի պաշտոնատար անձին ներկայացնել մաքսային մարմնի կողմից այդ կատեգորիայի ապրանքների ժամանակավոր ներմուծման ժամանակ ձևակերպված հայտարարագիրը (տրանսպորտային միջոցների համար) կամ այլ փաստաթուղթ (ավտոտրանսպորտային և մոտոտրանսպորտային միջոցների համար)։»․
երկրորդ մասից հետո լրացնել հետևյալ բովանդակությամբ մաս․
«Էլեկտրոնային փաստաթղթի ձևով հայտարարագիր ներկայացնելու դեպքում այդպիսի հայտարարագրի կառուցվածքի համապատասխան վավերապայմանում նշվում է ամսաթիվը՝ օօ.աա.տտտտ (օր, ամիս, օրացուցային տարի) ձևաչափով, որը լրանալուց առաջ հայտարարատուն պարտավոր է դիմել մաքսային մարմին՝ Օրենսգրքի 264-րդ հոդվածի 1-ին և 2-րդ կետերով նախատեսված առավելագույն ժամկետի սահմաններում մաքսային մարմնի կողմից սահմանված ժամանակավոր ներմուծման ժամկետը կրկին երկարաձգելու համար, կամ մաքսային մարմին՝ մաքսային հայտարարագրման համար՝ ազատ շրջանառության համար բաց թողնելու, հետ արտահանելու կամ Միության իրավունքի մաս կազմող միջազգային պայմանագրերով և ակտերով սահմանված մաքսային ընթացակարգերով ձևակերպելու նպատակով։»․
գ)	18-րդ կետում՝
առաջին մասում՝
3-րդ և 4-րդ ենթակետերը շարադրել հետևյալ խմբագրությամբ․
«3)	չի ներկայացվել դիմումը․
4)	չի ներկայացվել տրանսպորտային միջոցի ժամանակավոր ներմուծման ժամանակ ձևակերպված հայտարարագիրը (այլ փաստաթուղթ) և հայտարարագիրը ներկայացվել է թղթային կրիչով փաստաթղթի ձևով․»․
լրացնել հետևյալ բովանդակությամբ 5-րդ և 6-րդ ենթակետեր․
«5)	դիմումի մեջ նշվել են սխալ տեղեկություններ՝ էլեկտրոնային փաստաթղթի ձևով ներկայացված հայտարարագրի վերաբերյալ․
6)	դիմումը ստորագրված չէ կամ պատշաճ հավաստված չէ։»․
լրացնել հետևյալ բովանդակությամբ մաս․
«Էլեկտրոնային փաստաթղթի ձևով հայտարարագիր ներկայացնելու դեպքում, եթե մաքսային մարմնի պաշտոնատար անձը մերժել է ժամանակավոր ներմուծման ժամկետի երկարաձգումը, էլեկտրոնային փաստաթղթի ձևով հայտարարագրի կառուցվածքի համապատասխան վավերապայմանում կատարվում է «Երկարաձգումը մերժվել է __________ պատճառով» գրառումը՝ նշելով մերժման պատճառներն ու ամսաթիվը՝ օօ.աա.տտտտ (օր, ամիս, օրացուցային տարի) ձևաչափով:»․
դ)	19-րդ կետը լրացնել հետևյալ բովանդակությամբ մասերով․
«Անձնական օգտագործման տրանսպորտային միջոցների ժամանակավոր ներմուծման ժամանակ Էլեկտրոնային փաստաթղթի ձևով հայտարարագիրը (այլ փաստաթուղթ) ձևակերպելու դեպքում այդպիսի տրանսպորտային միջոցների հետ արտահանման ժամանակ մաքսային հայտարարագրումն իրականացվում է էլեկտրոնային փաստաթղթի ձևով հայտարարագիր ներկայացնելու միջոցով։ Լիազորված մաքսային մարմնի պաշտոնատար անձի կողմից այդպիսի հայտարարագրի կառուցվածքի համապատասխան վավերապայմանում կատարվում է «Արտահանում» գրառումը, և նշվում է ամսաթիվը՝ օօ.աա.տտտտ (օր, ամիս, օրացուցային տարի) ձևաչափով:
Ընդ որում, եթե այդպիսի տրանսպորտային միջոցների հետ արտահանումն իրականացնող ֆիզիկական անձն ունի մաքսային հայտարարագրման ենթակա ապրանքներ, ապա այդպիսի ապրանքները կարող են հայտարարագրվել հետ արտահանվող տրանսպորտային միջոցների նույն հայտարարագրում։ Լիազորված մաքսային մարմնի պաշտոնատար անձի կողմից ներկայացված հայտարարագրում կատարվում են բացթողման մասին (բացթողումը մերժելու մասին) վկայող նշումներ:»․
ե)	201 կետում՝
առաջին մասի երկրորդ նախադասության մեջ «ազատ ձևով» բառերը փոխարինել «թղթային կրիչով փաստաթղթի ձևով կամ էլեկտրոնային փաստաթղթի ձևով» բառերով․
երկրորդ մասից հետո լրացնել հետևյալ բովանդակությամբ մաս․
«Մաքսային տարածք ժամանակավորապես ներմուծված անձնական օգատգործման տրանսպորտային միջոցի փոխանցման թույլտվությունն արտացոլվում է անձնական օգտագործման այդ տրանսպորտային միջոցի՝ մաքսային տարածք ժամանակավոր ներմուծման ժամանակ մաքսային մարմնի կողմից էլեկտրոնային փաստաթղթի ձևով ձևակերպված հայտարարագրի կառուցվածքի վավերապայմանում (համապատասխանում է թղթային կրիչով փաստաթղթի ձևով հայտարարագրի «Ծառայողական նշումների համար» դաշտին)՝ մաքսային մարմնի պաշտոնատար անձի կողմից «Թույլատրվում է ՏՄ-ի փախանցումը ____________» գրառումը կատարելու միջոցով՝ նշելով այն ֆիզիկական անձի ազգանունը, անունը և հայրանունը (առկայության դեպքում), որին փոխանցվում է անձնական օգտագործման այդ տրանսպորտային միջոցը, և նրա անձը հաստատող փաստաթղթի վավերապայմանները, ինչպես նաև մաքսատուրքերի, հարկերի վճարման պարտավորությունը կատարելու ապահովման տրամադրումը հաստատող փաստաթղթի վավերապայմանները և այդ ապահովման գումարը: »․
զ)	202 կետում՝
երրորդ մասում «ազատ ձևով» բառերը փոխարինել «թղթային կրիչով փաստաթղթի ձևով կամ էլեկտրոնային փաստաթղթի ձևով» բառերով․ 
յոթերորդ մասից հետո լրացնել հետևյալ բովանդակությամբ մաս․
«Մաքսային տարածք ժամանակավորապես ներմուծված անձնական օգատգործման տրանսպորտային միջոցի փոխանցման թույլտվությունն արտացոլվում է անձնական օգտագործման այդ տրանսպորտային միջոցի՝ մաքսային տարածք ժամանակավոր ներմուծման ժամանակ մաքսային մարմնի կողմից էլեկտրոնային փաստաթղթի ձևով ձևակերպված հայտարարագրի կառուցվածքի վավերապայմանում (համապատասխանում է թղթային կրիչով փաստաթղթի ձևով հայտարարագրի «Ծառայողական նշումների համար» դաշտին)՝ մաքսային մարմնի պաշտոնատար անձի կողմից «Թույլատրվում է արտահանման համար ՏՄ-ի փախանցումը ____________» գրառումը կատարելու միջոցով՝ նշելով այն ֆիզիկական անձի ազգանունը, անունը և հայրանունը (առկայության դեպքում), որին փոխանցվում է անձնական օգտագործման այդ տրանսպորտային միջոցը, և նրա անձը հաստատող փաստաթղթի վավերապայմանները, կամ իրավաբանական անձի, իրավաբանական անձ չհանդիսացող կազմակերպության անվանումը կամ անհատ ձեռնարկատիրոջ ազգանունը, անունը և հայրանունը (առկայության դեպքում), որոնց փոխանցվում է անձնական օգտագործման այդ տրանսպորտային միջոցը, հարկային մարմնում հաշվառման վերաբերյալ տեղեկությունները (առկայության դեպքում), ինչպես նաև անձնական օգտագործման տրանսպորտային միջոցի փոխադրման պայմանագրի, տրանսպորտային (փոխադրման) փաստաթղթի ամսաթվերն ու համարները։»։
2.	Եվրասիական տնտեսական հանձնաժողովի կոլեգիայի 2019 թվականի հուլիսի 23-ի թիվ 124 որոշմամբ հաստատված՝ Ուղևորային մաքսային հայտարարագրի լրացման և ուղևորային մաքսային հայտարարագրում հայտագրված տեղեկությունների փոփոխման (լրացման) հետ կապված մաքսային գործառնությունների իրականացման կարգի 24-րդ կետում՝
վեցերորդ պարբերությունը լրացնել «, անձնական օգտագործման տրանսպորտային միջոցի ժամանակավոր ներմուծման ժամկետի երկարաձգումը մերժելու մասին» բառերով․
տասնվեցերորդ պարբերությունից հետո լրացնել հետևյալ բովանդակությամբ պարբերություններ․ 
«Անձնական օգտագործման տրանսպորտային միջոցի ժամանակավոր ներմուծման ժամկետը երկարաձգելու դեպքում Միության մաքսային տարածք այդպիսի տրանսպորտային միջոցի ներմուծման ժամանակ ձևակերպված և Միության մաքսային տարածքում ժամանակավոր գտնվելու համար դրա բացթողումը հաստատող ուղևորային մաքսային հայտարարագրում կատարվում է «ՏՄ ժամանակավոր ներմուծման ժամկետը մինչև _________» գրառումը (նշվում է անձնական օգտագործման այդ տրանսպորտային միջոցի ժամանակավոր ներմուծման ժամկետի երկարաձգման ժամանակահատվածի ավարտի ամսաթիվը՝ օօ.աա.տտտտ (օր, ամիս, օրացուցային տարի) ձևաչափով)։
Անձնական օգտագործման տրանսպորտային միջոցի ժամանակավոր ներմուծման ժամկետի երկարաձգումը մերժելու դեպքում Միության մաքսային տարածք այդպիսի տրանսպորտային միջոցի ներմուծման ժամանակ ձևակերպված և Միության մաքսային տարածքում ժամանակավոր գտնվելու համար դրա բացթողումը հաստատող ուղևորային մաքսային հայտարարագրում կատարվում է «Երկարաձգումը մերժվել է __________ պատճառով» գրառումը՝ նշելով այդ մերժման համար հիմք հանդիսացած պատճառները:»։
_____________

